Hoće li cijene nekretnina u BiH padati zbog pandemije koronavirusa

Pandemija koronavirusa utjecala je na sve pa i na prodaju i kupovinu nekretnina. Iz agencija za nekretnine u BiH uglavnom kažu da se u proteklih nekoliko mjeseci osjetio zastoj, ali da se i dalje i kupuje i prodaje.

Jasmin Čejvanović iz agencije za nekretnine Verto Tuzla ističe kako je veća potražnja od ponude, barem kada je ovaj grad u pitanju.

“Kada su cijene u pitanju, dostigli smo neki maksimum, međutim, sva dešavanja u posljednje vrijeme koja su zadesila čitav svijet pa i nas, sigurno će ostaviti traga na nekretnine i kupovinu i u Tuzli. Mislim da je kupovna moć ljudi sve manja i u ovo vrijeme se sa sve većim oprezom kreće u kupovinu bilo koje nekretnine i to će se sigurno sve više osjećati u narednom periodu”, kaže Čejvanović.

Ističe da bi po nekim pretpostavkama trebalo doći do pada cijena, ali da se ne zna sa sigurnošću.

Elvisa Pilav iz sarajevske agencije Metropola Nekretnine ističe da se pad cijena ne može očekivati odjednom.

“Ukoliko ovakva situacija potraje duže, ukoliko oslabi ekonomija ne samo kod nas u BiH, već i u cijelom svijetu, da će doći do pada životnog standarda, a samim tim i eventualno i pada cijena nekretnina. Ali to se sigurno neće desiti u narednih mjesec, dva ili pet. To ako se bude dešavalo, desit će se u narednim godinama. Realno neće se ništa značajno promijeniti do kraja ove i u prvoj polovini naredne godine”, kaže Pilav.

Sagovornica navodi da se može desiti da dođe do pada potražnje nekih nekretnina koje su više interesantne velikim investitorima, većim investicijskim projektima.

“Mada u posljednja dva mjeseca vidimo da se i po tom pitanju stvari popravljaju. Ljudi se uče da žive sa koronom pa samim tim prilagođavaju i poslovanje. Zastoj koji smo imali u aprilu i maju, mislim da ne bi trebao da se ponovi. Cijene se apsolutno nisu promijenile u odnosu na prošlu godinu, traže se isti stanovi, isti poslovni prostori”, pojašnjava.

Iz agencije Metropola Nekretnine kažu da se kao i ranijih godina najviše traže stanovi za porodice, dvosobni, i trosobni.

“Što se tiče garsonjera i jednosobnih stanova, najprihvatljiviji su i uvijek atraktivni ti stanovi bilo da ljudima treba da u njima žive, da ih iznajmljuju ili da ih preprodaju. Što se tiče poslovnih prostora, bitno je da su aktraktivni, da su pored glavne ceste, da su na frekventnim lokacijama i onda nema problema za najam, ni za prodaju jer su uvijek traženi. Ni potražnja za apartmanima na planinama nije pala, čak možemo reći da se potražnja povećala zato što su ljudi svjesniji potrebe života na svježem zraku. Od momenta pojavljivanja korone primijetili smo da su ljudi malo svjesniji po pitanju kupovine kuće, odnosno zemljišta, traže se malo više vikendice u prigradskim naseljima ili izvan grada”, zaključuje Pilav.

Manuelo Popović iz agencije za nekretnine Senzor Banja Luka kaže da je mala promjena u odnosu na raniji period kada je riječ o prodaji nekretnina.

“Zovu sa svih strana, iz drugih država, dijaspore, vjerovatno ovi koji žele da se vrate. Mada se prodaja slabo realizira. Interesovanje je veliko, ali se slabo prodaje. I mi radnike moramo slati na čekanje, a više elektronski pokušavamo da uradimo. Ima zainteresovanih za kupovinu nekretnina”, kaže Popović.

Kaže da je teško predvidjeti šta nas očekuje u narednom periodu pa i kada je tržište nekretnina u pitanju.

“Stanovi se traže uvijek, pa čak i zemljišta da se prave montažne kuće. Puno se traži, ali malo kupuje. Cijene na banjalučkoj regiji ne padaju”, kaže Popović.